《游山五题·游大峒山》
宋代·余靖

十里松桧风，万仞斗峭壁。
阳崖雷自奔，阴壑雪犹积。
势争衡霍雷，地控楚越扼。
胡为千载间，名未光图籍。
物乃因人彰，闻人於在昔。
不逢巢许高，箕山亦顽碧。
我今共游览，逍遥非俗格。
剧论穷古今，玄谈叩虚寂。
攀萝蹑孤峰，和云坐幽石。
濯缨清泠泉，留为不朽迹。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。